范令人生日
作者：晁公遡
朝代：宋

paragraphs: 文正垂芳久，風流八葉蕭。
名傳慶歷頌，功冠寶元朝。
人物追三代，儀刑正百僚。
後來登玉筍，故自有霜條。
配德皆乘鳳，生賢必珥貂。
賦高梁苑雪，聲振浙江潮。
已慶生金社，俄聞夢紫霄。
飈車度弱水，絳節下陽寥。
溫潤珠無纇，清修玉不雕。
成家自褵結，高節陋琴挑。
靈匹期河漢，仙槎近斗杓。
擇夫得溫嶠，傳業繼班昭。
比物能吟絮，逢辰解頌椒。
早遵王吉儉，久去少君驕。
絳帳詩書在，朱絃律呂調。
行皆圖史應，步節珮環摇。
林下風姿遠，閨中禮法饒。
翟衣嚴象服，彤史嗣英飈。
夙御魚軒駕，和鳴鳳管簫。
清標矜竹潤，盛德頌桃夭。
八桂知同秀，三芝等後彫。
他年看洗髓，終不羨雲翹。